SKRIFTLIG FORESPØRGSEL E-0987/02

af Godelieve Quisthoudt-Rowohl (PPE-DE) til Kommissionen

(12. april 2002)

Om: Opfølgningsbestemmelser til forordning nr. 3528/86 om 1986 om beskyttelse af skovene i Fællesskabet mod luftforurening

1. Hvilken konkret strategi følger Kommissionen for at udbygge det hidtidige mål med foranstaltningen (beskyttelse af skovene mod luftforurening) med aspekterne biodiversitet og klimabeskyttelse?

2. Har Kommissionen undersøgt, om det allerede foretagne arealvalg muliggør denne nye målsætning?

3. Hvorledes vil Kommissionen sikre koordinering af den omfattende databank og de mangfoldige evalueringer på en sådan måde, at der tages hensyn til aspekterne kvalitetssikring, dataforvaltning og costbenefit-forhold?

4. Gennem hvilke foranstaltninger vil Kommissionen sikre videreførelsen af det hidtidige samarbejde med UN-ECE's ICP Forests?

Svar afgivet på Kommissionens vegne af Margot Wallström

(19. juni 2002)

Med udgangspunkt i de gode resultater, der er opnået med de to rådsforordninger om beskyttelse af skovene i Fællesskabet mod henholdsvis luftforurening(1) og brande(2), som begge udløber med udgangen af indeværende år, tilstræber Kommission med virkning fra 2003 at iværksætte en ny fællesskabsaktion for overvågning af skovene og vekselvirkningerne mellem disse og miljøet. Kommissionen agter allerede ved udgangen af juni 2002 at forelægge Europa-Parlamentet og Rådet et forslag til en ny rammeforordning, der skal omfatte såvel skovovervågning som informationssystemet for skovbrande.

Den fremtidige aktion skal gå videre end blot beskyttelse af skovene mod luftforurening, idet der sigtes mod en mere indgående bedømmelse af skovøkosystemernes tilstand og de faktorer, der indvirker på den.

En trinvis tilpasning og videreudvikling af overvågningsaktiviteterne skal garantere kontinuiteten i de hidtil udarbejdede data-tidsrækker såvel som opfyldelsen af de nye målsætninger. Dette vil også komme til at omfatte kontrol med målemetoderne og observationsnettene. En række undersøgelser skal bidrage til udarbejdelse af forslag med henblik på at optimere og videreudvikle overvågningsaktivitetene. I denne forbindelse skal der tages hensyn til aspekter af den biologiske mangfoldighed og klimabeskyttelsen.

De stadig stigende krav til et fleksibelt overvågningsprogram og nødvendigheden af at vurdere de indhentede data på integreret vis gør en central koordinering af aktionen påkrævet. Kommissionen kan dog endnu ikke udtale sig nærmere herom, da de tekniske og videnskabelige aspekter ved den fremtidige aktion endnu ikke er endeligt fastlagt.

Medlemsstaterne og EU har indgået en række forpligtelser inden for rammerne af konventionen om grænseoverskridende luftforurening over store afstande (FN/ECE). Siden 1986 har det internationale samarbejdsprogram for vurdering og overvågning af luftforureningens virkninger på skovene (ICP Forests) og EU derfor i fællesskab foretaget en række målinger af skovenes tilstand. Et samarbejde med ICP Forests skal derfor også tilstræbes inden for rammerne af den fremtidige aktion, navnlig hvad luftforurening angår.

(1) Rådets forordning (EØF) nr. 3528/86 af 17. november 1986 om beskyttelse af skovene i Fællesskabet mod luftforurening, EFT L 326 af 21.11.1986.

(2) Rådets forordning (EØF) nr. 2158/92 af 23. juli 1992 om beskyttelse af skovene i Fællesskabet mod brande, EFT L 217 af 31.7.1992.